UDHËZIM
Nr. 10, datë  18.3.2014

PËR PËRCAKTIMIN E SPECIFIKIMEVE TEKNIKE TË PULLËS SË TATIMIT

Në mbështetje të nenit 102, pika 4, të Kushtetutës së Republikës së Shqipërisë, dhe të nenit 15 të ligjit nr. 9632, datë 30.10.2006 “Për sistemin e taksave vendore”, të ndryshuar, ministri i Financave

UDHËZON:

Pulla e tatimit do të prodhohet sipas standardeve të përcaktuara në këtë udhëzim. Specifikimet teknike janë si më poshtë:
1. Formati i pullës së tatimit	
1.1 Pulla do të ketë dimensionet e përgjithshme 50 x 40 mm. 
2. Letra, cilësia dhe elementet e sigurisë
 Letra që do të përdoret për prodhimin e pullës, do të jetë e cilësisë së veçantë dhe do të përmbajë elemente sigurie si më poshtë: 
2.1 Pulla do të prodhohet me letër adezive;
2.2 Ngjyra e bardhë në krem;
2.3 Peshë 200 gram/m2;
 2.4 Elementet e sigurisë inkorporuar në përmbajtjen gjatë prodhimit të saj; 
2.5 Letra ka watermark me dy ngjyra, në përmbajtjen e saj;
2.6 Letra përmban fibra sigurie të padukshme, fluoreshente të kuqe, të gjelbra dhe blu, të padukshme dhe që bëhen të dukshme vetëm nën dritën e rrezeve ultraviolet (me tepër se 100 copë për dm2); 
2.7 Letra ka dy shirita sigurie ylber me gjerësi 8 mm dhe gjatësi 350 mm secili. 
3. Shtypi
Teknikat e shtypit që do të përdoren për përgatitjen e pullave, do të jenë:
3.1 shtyp offset për tekstin dhe sfondin;
3.2 shtyp i lartë për numëratorët;
3.3 shtyp i padukshëm për kodin, i cili bëhet i dukshëm vetëm nën dritën e rrezeve ultraviolet.
4. Boja, cilësia, elementet e sigurisë
Boja e përdorur do të jetë: 
4.1 bojë fluoreshente dhe jo fluoreshente;
4.2 bojë fluoreshente dhe me element që lë gjurmë gjatë gërvishtjes me monedhë.
5. Elementë të tjerë të sigurisë 
Përveç elementeve të sigurisë së letrës, për prodhimin e pullës së tatimit do të përdoren këto elemente sigurie:
5.1 Sfondi i pullës përmban 5 elemente sigurie (Guilloche), të vendosura një në qendër të saj dhe 4 të tjera të zvogëluara në këndet e pullës.
5.2 Numri serial do të jetë fluoreshent dhe përbëhet nga 6 (gjashtë) shifra.
5.3 Kodi i tatimit, i cili përbëhet nga katër karaktere. Kodi do të jetë i padukshëm në dritën normale.  
6. Tekstet dhe simbolet
Tekstet dhe simbolet që do të ketë të kompozuara pulla, sipas modelimit të saj, do të jenë:
6.1 Në qendër të pullës vendoset logoja e institucionit i vendosur mbi një sfond të dizenjuar, i përbërë nga dy ngjyra bazë gri dhe rozë.  Ngjyra rozë do të jetë floureshente.
6.2  Lart, në qendër të pullës, vendosen inicialet e Drejtorisë së Përgjithshme të Tatimeve (DPT).
6.3 Poshtë logos vendoset teksti “Pullë e tatimit”, me të njëjtat karaktere.
6.5 Numri serial do të jetë në ngjyrë të kuqe fluoreshente dhe vendoset poshtë në fund të pullës.  
6.6 Për të identifikuar pullën e tatimit fiks do të përdoren inicialet K.F.-14. Këto iniciale do të vendosen nën shkrimin “Pullë e tatimit”. 
- K.F. nënkupton tatimin fiks që duhet të paguajnë subjektet e biznesit të vogël me një xhiro deri në 2 milionë lekë.
-Numri dyshifror mbas inicialeve K.F. tregon vitin për të cilin paguhet tatimi.  
6.7 Për të identifikuar pullën e tatimit me këste, do të përdoren inicialet K.I.-14, K.II.-14, K.III.-14,  K.IV.-14. Në çdo pullë do të vendoset vetëm një inicial që do të identifikojë këstin përkatës dhe konkretisht: 
-Për të identifikuar pullën e këstit të parë, do të shkruhen inicialet K.I.-14;
- Për të identifikuar pullën e këstit të dytë, do të shkruhen inicialet K.II.-14;
- Për të identifikuar pullën e këstit të tretë, do të shkruhen inicialet K.III.-14;
- Për të identifikuar pullën e këstit të katërt,  do të shkruhen inicialet K.IV.-14.
7.  Ngjyra e pullës	
Pulla do të ketë ngjyrat e mëposhtme:
Numri serial do të jetë me ngjyrë të kuqe fluoreshente. 
Sfondi ku vendoset logoja, do të përbëhet nga dy ngjyra, gri dhe rozë. Ngjyra rozë do të jetë floureshente.
Shkrimi dhe korniza do të jenë ngjyrë gri e errët.
8. Bashkëlidhur këtij udhëzimi gjendet modeli i pullës së tatimit.
9. Ngarkohet Shtypshkronja e Letrave me Vlerë për zbatimin e këtij udhëzimi. 
Ky udhëzim hyn në fuqi me botimin në Fletoren Zyrtare.
MINISTRI i financave
Shkëlqim Cani

